दा समाव आसोल बाथ्राया जाबायदि गोबां मोजां बानबुंथि , मोजां खौरां फोसावोब्लाबो बयजोंबो नायनो बांबांसिन नायजाग्रा सुबुंफोरानो जाबाय खौरांगिरिफोरा। बे बाथ्राखौ खुगाजों बुङाब्लाबो गोसोयाव बयबो सानो बे थार बाथ्रा। बेखौ रावबो नङा बुंनो हाया । बिसोर खौरांगिरिफोरनि गेजेराव बांसिन बिदि मेगनजों नायजायो आखायाव केमेरा लाग्रा आरो माबेबा खौरां बिजोंनि बुम लाग्राफोरा । दिनै बिदि मानो सानजानो गोनां जाखो खौरांगिरिफोरा ? दाया बबेयाव आरो मानो बिदि जानांदों, बेनि फिननायखौ बबेयाव मोनगोन ? मानोना मैया दरं जिल्लानि गरुखुटियाव खुंथाया न’ बोखारनाय खामानिनि सायावसो हादरसायाव सावराय जानांगौमोन, बे खामानिया मोजां जादों ना गाज्रि जादों ! बे न’बोखारनाय खामानियाव सोरहा मा खहा जाखो, सोरहा मा जाखो , बायदि ! नाथाय बिनि बदलै सावराय जाबाय सासे खौरांगिरिनि आखलखौसो ? बि खौरांगिरिखौ सावराया बालानो सावरायनांगौमोन न-बां गोमाजानाय सुबुंफोरनि सायाव । नाथाय सान्दुं-अखा, दै गांहाब-उखैहाब जानानै उदां अख्रांनि सिङाव थानो नांनाय सुबुंफोरनि सायाव रावखौबो सावरायनाय नुथ’याखै । बि जाथायाव गथ’-गथायफोर आलाय-सिलाय जानांनाय आरो बिसोरनि दुखु-दाहानि सायाव सोरबा मेगन होदोंना ? पुलिसनि लाउथिजों बुजानानै जोखोम जानांनाय आरो सिलायनि गुलिजों अत्याचार खालामनायनि सायाव हादरसायाव सावराय जानांगौमोन !